Rådets afgørelse

af 17. oktober 2000

om berigtigelse af Schengen-reglerne indeholdt i Schengen-Eksekutivkomitéens afgørelse SCH/Com-ex (94) 15 rev.

(2000/645/EF)

RÅDET FOR DEN EUROPÆISKE UNION HAR -

Under henvisning til artikel 2, stk. 1, andet afsnit, første punktum, i den protokol om integration af Schengen-reglerne i Den Europæiske Union (i det følgende benævnt "Schengen-protokollen"), der er knyttet som bilag til traktaten om Den Europæiske Union og traktaten om oprettelse af Det Europæiske Fællesskab, og

ud fra følgende betragtninger:

(1) Schengen-Eksekutivkomitéens afgørelse SCH/Com-ex (94) 15 rev.(1) blev defineret som en del af Schengen-reglerne i bilag A til Rådets afgørelse 1999/435/EF af 20. maj 1999 om definition af Schengen-reglerne med henblik på i overensstemmelse med de relevante bestemmelser i traktaten om oprettelse af Det Europæiske Fællesskab og traktaten om Den Europæiske Union at fastsætte retsgrundlaget for de bestemmelser og afgørelser, der udgør Schengen-reglerne(2).

(2) Med afgørelse SCH/Com-ex (94) 15 rev. indførtes en edb-procedure for høring i forbindelse med de centrale myndigheders visumudstedelse, der er omhandlet i artikel 17, stk. 2, i konventionen, undertegnet den 19. juni 1990 i Schengen af Kongeriget Belgien, Forbundsrepublikken Tyskland, Den Franske Republik, Storhertugdømmet Luxembourg og Kongeriget Nederlandene, om gennemførelse af Schengen-aftalen af 14. juni 1985 mellem regeringerne for staterne i Den Økonomiske Union Benelux, Forbundsrepublikken Tyskland og Den Franske Republik om gradvis ophævelse af kontrollen ved de fælles grænser.

(3) I afgørelse SCH/Com-ex (94) 15 rev. blev det endvidere fastsat, at ovennævnte edb-procedure bør anvendes i henhold til de principper, der er fastlagt i det datakatalog, der er knyttet som bilag hertil (indeholdt i dokument SCH/II-Vision (93) 20 rev. 3, med titlen "Schengen-konsultationsnettet (Tekniske specifikationer)").

(4) Dokument SCH/II-Vision (93) 20 rev. 3 er siden blevet afløst af SCH/II-Vision (99) 5 (ligeledes med titlen "Schengen-konsultationsnettet (Tekniske specifikationer)"). Dette dokument blev godkendt af Vision-undergruppen under Gruppe II/fri bevægelighed for personer den 31. marts 1999, men afgørelse SCH/Com-ex (94) rev. 15 blev ved en fejltagelse ikke ajourført af Eksekutivkomitéen for at tage hensyn til denne godkendelse inden Schengen-reglernes integrering i Den Europæiske Union.

(5) Denne fejl må nu berigtiges ved, at der i afgørelse SCH/Com-ex (94) 15 i stedet for henvisningen til dokument SCH/II-Vision (93) 20 rev. 3 henvises til dokument SCH/II-Vision (99) 5, således at den udgave af Schengen-konsultationsnettet (Tekniske specifikationer), der for tiden anvendes, formelt godkendes af Rådet, som er trådt i stedet for Eksekutivkomitéen i henhold til artikel 2, stk. 1, første afsnit, andet punktum, i Schengen-protokollen.

(6) Eftersom formålet med denne afgørelse er at berigtige Eksekutivkomitéens undladelse af at anerkende udgaven af Schengen-konsultationsnettet (Tekniske specifikationer) i SCH/II-Vision (99) 5 som en del af Schengen-reglerne, inden disse blev integreret i Den Europæiske Union, samt at bekræfte deres integrering, men ikke at foretage nogen ændring i selve dokumentet, er artikel 2, stk. 1, i Schengen-protokollen det rette retsgrundlag herfor, idet dog alle efterfølgende ændringer af SCH/II-Vision (99) 5 skal foretages i overensstemmelse med traktaternes relevante bestemmelser.

(7) Det Fælles Udvalg, der er nedsat ved artikel 3 i den aftale, der er indgået mellem Rådet for Den Europæiske Union og Republikken Island og Kongeriget Norge om disse to staters associering i gennemførelsen, anvendelsen og udviklingen af Schengen-reglerne, har behandlet dette spørgsmål i overensstemmelse med artikel 4 i nævnte aftale.

(8) Dokument SCH/II-Vision (99) 5 indeholder detaljerede praktiske og tekniske oplysninger om de principper, som de kompetente konsulære myndigheder skal overholde, når de kommunikerer indbyrdes under anvendelse af den edb-procedure, der blev indført ved afgørelse SCH/Com-ex (94) 15 rev., og bør følgelig behandles fortroligt -

TRUFFET FØLGENDE AFGØRELSE:

Artikel 1

I afgørelse SCH/Com-ex (94) 15 rev. erstattes henvisningen til dokument SCH/II-Vision (93) 20 rev. 3 med en henvisning til dokument SCH/II-Vision (99) 5.

Artikel 2

Dokument SCH/II-Vision (99) 5 klassificeres fortroligt.

Artikel 3

Denne afgørelse får virkning på dagen for offentliggørelsen.

Udfærdiget i Luxembourg, den 17. oktober 2000.

På Rådets vegne

É. Guigou

Formand

(1) EFT L 239 af 22.9.2000, s. 165.

(2) EFT L 176 af 10.7.1999, s. 1.